Fl-aħħar ġimgħat it-tfal li qegħdin fir-raba' sena tal-iskejjel primarji irċevew u bdew jużaw it-tablet li kien imwiegħed bħala parti mill-proġett One Tablet per Child. Proġett imwiegħed mill-Gvern qabel l-elezzjoni ġenerali u li issa beda jieħu l-ħajja u jsir realtà. Iż-żmien li għadda bejn il-bidu tal-amministrazzjoni u issa li l-istudenti għandhom it-tablet f'idejhom kien żmien fejn saru t-tħejjijiet meħtieġa. Kien hemm il-bżonn tal-analiżi, ix-xiri u t-taħriġ ta' dawk involuti, bil-proġett beda bħala wieħed pilota, biex hemm inkitbu rapporti u ġew mitkellma dawk involuti biex l-esperjenza aħħarija tkun tassew waħda li tagħti r-riżultat mixtieq. Jekk kien hemm proġett li kien wieħed maħsub huwa dan. Issa, jista' jkun hemm min jgħidlek x'seta' sar iktar, però bħal f'kull ħaġa oħra jasal il-mument tad-deċiżjoni. Jidher ċar li d-deċiżjonijiet li ttieħdu kienu tajbin. Illum, il-ġenituri qed jikkummentaw mhux biss dwar kemm it-tfal ingħataw tablet ta' kwalità komplut b'kollox iżda wkoll kemm min fassal il-programm kien jaf x'qiegħed jagħmel. Dan minħabba l-għażla ta' apps li hemm installati jew li jistgħu jitniżżlu u r-restrizzjonijiet ta' x'jistgħu jew x'ma jistgħux jagħmlu l-istudenti. Naturalment, issa se jiddependi ħafna wkoll mill-ħeġġa li se juru l-għalliema biex jużaw din l-għodda ġdida. Ħeġġa li mill-ewwel indikazzjonijiet li għandna tinsab hemm anke għaliex l-edukaturi nfushom jieħdu gost jaraw lill-istudenti tagħhom jieħdu pjaċir u jinteressaw ruħhom iktar minn qatt qabel. Bħal ħafna proġetti oħra ta' dan il-Gvern, dan il-proġett m'għandux effett wieħed. Qabel xejn huwa proġett li jara li t-teknoloġija tal-lum tkun iktar imħaddma mit-tfal u li jsiru familjari magħha mill-iskejjel. Iżda, nemmnu li dan hu proġett li għandu wkoll effett fil-ġlieda kontra l-faqar. Għax bla ebda diskriminazzjoni, l-istudenti kollha fir-raba' sena tal-primarja qegħdin esposti għal din it-teknoloġija. M'hemmx eċċezzjonijiet. Għalhekk, il-familji kollha, hu x'inhu d-dħul jew għandhom x'għandhom riżorsi, qegħdin jingħataw l-istess opportunitajiet. Dawn huma l-inizjattivi li għandhom ikomplu jagħmlu differenza fil-ġlieda b'suċċess li qed jagħmel il-Gvern kontra ċ-ċaħda li ċerti familji nqabdu fiha tul is-snin. U f'dan kollu t-tablet mhux l-unika ħaġa. Żgur li se jgħin ħafna iktar lit-tfal ikomplu t-tagħlim u jintegraw iżjed fid-dinja tax-xogħol u fis-soċjetà, ir-riforma proposta għal-livell sekondarju tal-iskejjel tagħhna. My Journey li tnediet is-sena li għaddiet u li bħalissa għaddejja konsultazzjoni kbira dwarha għandha żżid it-taħriġ vokazzjonali. Hija riforma li tapprezza u tifhem li min imur għal taħriġ vokazzjonali wkoll għandu quddiemu karrieri sbieħ u li jrendu. Karrieri li forsi fl-imgħoddi l-istudenti tagħna kienu mċaħħda minnhom anke bl-għeluq tal-iskejjel tas-snajja sforz l-elitiżmu ta' wħud. Nifhmu li riforma bħal din tieħu l-ħin u għalhekk naprezzaw ħafna l-fatt li d-dokument My Journey jitkellem ukoll dwar l-implimentazzjoni bir-reqqa u b'mod studjat. Iżda, hawn diversi familji li għandhom l-ulied u li qed jistennew dawn il-bidliet b'urġenza kbira. Għax jafu li permezz tagħhom jistgħu jsalvaw is-suċċess edukattiv tat-tfal tagħhom. B'hekk filwaqt li l-Ministeru jagħmel sew li kull pass jagħmlu b'mod meqjus u jinvolvi fit-tfassil tiegħu lil dawk li se jintlaqtu l-iktar – l-edukaturi u l-istudenti – nappellaw ukoll li dak li jista' jsir illum ma jsirx għada. Għax pajjiżna ilu żmien jibki għal din il-bidla. Bidla li hija ħolqa oħra fir-riformi li qed isiru, anke jekk b'mod kawt, fil-qasam edukattiv. Settur fejn tagħmel kemm tagħmel se jibqa' numru ta' sfidi. Sfidi li għandhom jingħataw prijorità għaliex l-aqwa investiment li l-pajjiż jista' jagħmel huwa f'uliedna.